b'\n_START_ARTICLE_\nJe\xc5\xa1t\xc4\x9bd-bakkene\n_START_SECTION_\nHistorie\n_START_PARAGRAPH_\nP\xc3\xa5 begynnelsen av 1900-tallet var Liberec et sentrum for skiidrett, og alt p\xc3\xa5 1920-tallet fantes det flere hoppbakker ved byen. Ved det 1012 meter h\xc3\xb8ye fjellet Je\xc5\xa1t\xc4\x9bd ble det mellom 1966 og 1968 bygd et anlegg med to hoppbakker, K90 og K70, som delte slette. Foran junior-EM i 1976 ble bakkene ombygd, og det ble bygd et moderne dommert\xc3\xa5rn. P\xc3\xa5 1980-tallet ble det ogs\xc3\xa5 bygd en mindre hoppbakke i anlegget, med K50. P\xc3\xa5 denne tiden trakk internasjonale konkurranser i skihopping og kombinert store tilskuermengder til Je\xc5\xa1t\xc4\x9bd. Verdenscuprenn i spesielt hopp har blitt arrangert med ujevne mellomrom i Je\xc5\xa1t\xc4\x9bd-bakkene siden 1981._NEWLINE_I 1992 ble bakkene igjen ombygd, til moderne bakkeprofil. Senere ble det ogs\xc3\xa5 bygd heis i anlegget. Foran ski-VM 2009 ble det bygd et nytt dommert\xc3\xa5rn, og anlegget fikk installert flomlys. Hoppbakkene fikk dessuten plastmatter, slik at de ogs\xc3\xa5 kan brukes sommerstid. I tillegg ble tribuneanlegget og infrastrukturen rundt anlegget forbedret. Bakkeprofilen ble ikke endret foran VM, siden den allerede holdt moderne standard.'